**NÁRODNÁ RADA SLOVENSKEJ REPUBLIKY**

**VI. volebné obdobie**

(Návrh)

**ZÁKON**

**z ........... 2014,**

**ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008 Z. z., zákona č. 59/2009 Z. z., zákona č. 257/2009 Z. z., zákona č. 317/2009 Z. z., zákona č. 492/2009 Z. z., zákona č. 576/2009 Z. z., zákona č. 224/2010 Z. z., zákona č. 547/2010 Z. z., zákona č. 33/2011 Z. z., zákona č. 262/2011 Z. z., zákona č. 313/2011 Z. z., zákona č. 246/2012 Z. z., zákona č. 334/2012 Z. z., zákona č. 428/2012 Z. z., zákona č. 204/2013 Z. z. a zákona č. 1/2014 Z. z. sa mení a dopĺňa takto:

V § 220 sa v nadpise za slová “pozmeňovanie identifikačných“ vkladajú slová „a iných“.

V § 220 odsek 1 znie:

„(1) Kto falšuje alebo pozmení identifikačné číslo motorového vozidla, výrobné číslo motora motorového vozidla, výrobný štítok motorového vozidla alebo výrobné číslo súčastí motorového vozidla alebo použije ako pravé identifikačné číslo, výrobné číslo motora motorového vozidla, výrobný štítok alebo výrobné číslo súčastí motorového vozidla iného motorového vozidla, alebo akýmkoľvek spôsobom falšuje alebo pozmení meranie počítadla najazdených kilometrov, ktorým je vybavené motorové vozidlo potrestá sa odňatím slobody až na tri roky.“.

V § 220 sa za odsek 1 vkladá nový odsek 2, ktorý znie:

„(2) Rovnako ako v odseku 1 sa potrestá ten, kto vyhotoví, zaobstará sebe alebo inej osobe technické prostriedky v úmysle sfalšovať alebo pozmeniť meranie počítadla najazdených kilometrov, ktorým je vybavené motorové vozidlo.".

Nasledujúce odseky sa primerane prečíslujú.

V § 269a sa vkladá nový odsek 3, ktorý znie:

„(3) Ustanovenia odseku 1 sa nepoužijú, ak bol spáchaný trestný čin falšovania a pozmeňovanie identifikačných a iných údajov motorového vozidla podľa § 220.“

**Čl. II**

Tento zákon nadobúda účinnosť 1. decembra 2014.